
РЕПУБЛИКА СРБИЈА

КОЛУБАРСКИ УПРАВНИ  ОКРУГ

Ваљево, Карађорђева 31

тел: 014/221-655, факс 014/227-466

______________________________________________________________________________

Лајковац: 09.09.2016. год.

Број:909-03-00002/2016-01

З А П И С Н И К

Са четврте седнице Савета Колубарског управног округа, одржане 09.09.2016. године са почетком у 09.30 часова код председника општине Лајковац.

Присутни:

1. Горан Миливојевић, начелник Колубарског управног округа

2. Андрија Живковић, председник општине Лајковац

3. Драган Лазаревић, председник општине Љиг
4. Саша Симић, помоћник градоначелника Ваљева

5. Милован Лекић, заменик председника општине Мионица

6. Александар Јовановић Џајић, заменик предсеника општине Уб

7. Ненад Стевановић, заменик председника општине Осечина

8. Ненад Џајевић, заменик председника општине Лајковац

9. Љубица Новаковић, начелница општинске управе Лајковац

10. Зоран Стевановић, помоћник генералног директора „Србија Воз“ Београд

11. Милица Радосављевић, помоћник директора, сектор за саобраћајне послове „Србија Воз“ Београд

12. Љиљана Рајковић, директор сектора за комерцијалне послове „Србија Воза“

13. Бојана Бојичић, руководилац одељења у општини Лајковац

14. Драган Јанковић, шеф одсека у стручној служби КУО и секретар Савета.

Начелник КУО отворио седницу Савета и предложио 

ДНЕВНИ  РЕД

1. Усаглашавање протокола о сарадњи јавног железничког превоза на територији Колубарског управног округа;

2.Координација спровођења Закона о озакоњењу;

3.  Разно.

Дневни ред је једногласно прихваћен. 

1.Председавајући је дао уводну реч у вези прве тачке дневног реда. Затим је реч дао Зорану Стевановићу, представнику „Србија Воза“ који је представио своје сараднике и навео да се од 1-ог октобра планира затварање саобраћаја на делу пруге од Београда ка Ваљеву, на деоници Ресник-Вреоци и да мора доћи до озбиљних промена у путном саобраћају на прузи Београд-Бар. Навео је да постоји више опција за решавање наведеног проблема и возног реда. У току је усаглашавање са представницима Црне Горе око међународног саобраћаја (2 поласка). Идеја је да се саобраћај од Ресника до Лајковца обавља аутобусима, а од Лајковца до Ваљева да се и даље организује железницом. Наведене опције изискују велике трошкове. Наредних дана ће се изаћи са тачним решењем око организације саобраћаја. 

Милица Радосављевић је у свом излагању навела да су принуђени да направе више варјанти одвијања саобраћаја како би утврдили варјанту са најнижим трошковима. Такође је навела да је планиран нови ред вожње. Затим је навела да ће након реконструције пруге Ресник-Вреоци вршити реконструкција од Вреоца до Ваљева.

Председавајући је након њихове дискусије закључио да о усагалашавању протокола не можемо данас разговарати.

Зоран Стевановић је навео да се од „Србија Воза“ пуно очекује а да они заправо немају економско оправдање – рачунице, али да локалне самоуправе треба да учине да се ситуација проемени како би се што више путника вратило на коришћење железничког превоза. 

Начелник округа је навео да је град Ваљево то већ урадио и да се планира заједно са „Србија Возом“ о увођењу полазака из Ваљева и из Београда. Како је цена превоза нерентабилна, разлика ће се покривати из градског и општинског буџета. Затим је говорио и о другим проблемима као што је проблем непостојања царина и да роба мора да се враћа из Ваљева у Београд на царињење и о чему се мора разговарати са руководством Железнице Србије.

Саша Симић, помоћник градоначелника града Ваљева, питао је када ће град Ваљево бити обавештен о датуму прекида саобраћаја и о тачном реду вожње након затварања саобраћаја 1ог октобра 2016. године.

Милица Радосављевић је одговорила да још нису добили потврду од железничког предузећа „инфраструктура“ о тачном датуму и реду вожње.

Начелник је на крају дискусије закључио да је изненађен да се не може потписати протокол о сарадњи а да је то за град Ваљево и општину Лајковац од велике важности.

Љиљана Рајковић, представник „Србија Воза“ је одговорила да протокол може да се потпише одмах а да може да се примењује од 1ог јуна 2017. године како би се планирала средства у буџету за наредну годину. Председник општине Лајковац, Андрија Живковић, је питао како навести за шта се опредењује новац, на шта је Љиљана Рајковић одговорила да се средства опредељују „Србија Возу“ а сврха је за јавни превоз.

Пошто више није било дискусије, начелник је предложио закључак који је једногласно прихваћен, да се разговори по питању потписивања споразума морају наставити у циљу постизања договора.

2. Начелник је дао уводну реч о другој тачки дневног реда, о координацији спровођења Закона о озакоњењу. Навео је да су на састанку у Ваљеву, коме су присуствовали сви представници свих општина Колубарског управног округа и града Ваљева, добили неопходна упутства по питању спровођења и координација Закона о озакоњењу. Навео је да су стручне службе управних округа веза између Министарства грађевинарства, саобраћаја и инфраструктуре и локалних самоуправа града Ваљева и општина. Затим је навео да је договорено да све градске и општинске управе сваког петка достављају стручној служби управног округа податке о до дата извршеним обавезама. Затим је реч дао представнику општине Лајковац, Љубици Новаковић, начелници општинске управе, која је навела на основу искустава из досадашњег рада да је дат кратак рок за извршавање наведених обавеза, да немају довољно извршилаца за обављање наведених послова, и да неће запослени да раде прековремено, с обзиром да се прековремени рад не плаћа. Зато тражи од министарства да се формирају комисије које ће бити плаћене и да без тога не зна да ли наведене обавезе могу да се заврше. Начелник је на то одговорио да са својим предлозима, у складу са наводима државног секретара који је присуствовао у граду Ваљеву, могу да им се јаве са предлозима како да се унапреди рад на наведеним пословима. Рекао је да комисије морају постојати. На крају је навео да морамо сачекати да видимо шта стручна лица која сада обављају наведене послове могу урадити. Навео је да ће стручна служба данас проследити министарству прве податке о до сада урађеном по питању Закона о озакоњењу.
Дискусије по овој тачки више није било.
3. Предлога и питања није било под овом тачком.
Председавајући је захвалио на присуству и закључио седницу.

Седница је завршена у 10.45 часова.

                                                                                            Записник  водио,

                                                                                            Драган Јанковић

